আজকাল মায়েদের একটি সাধারণ মন্তব্য শিশুদের না খাওয়া বা খেতে না চাওয়ার বিষয়টি। ইদানীং খুব কম শিশুকে দেখা যায় যারা নিজের ইচ্ছায় খেতে চায়। বিশেষ করে শিশুকালে শিশুকে খাওয়ানোর ব্যাপারে মাকে অনেক বেশি ধৈর্যশীল হতে হবে। অবশ্যই জোর করে কখনো শিশুকে খাওয়ানো উচিত নয়। এতে তার খাবারের প্রতি অনিহা তৈরি হয়। শিশুকে ২-৩ ঘণ্টা সময় ধরে খাওয়ানো ঠিক নয়। ক্ষুধা লাগলে সাধারণত শিশু কান্না করে। ঠিক তখনই বুঝতে হবে শিশুর ক্ষুধা পেয়েছে বা ক্ষুধা অনুভব করছে। তাৎক্ষণিক তাকে খাবার দেয়া উচিত। একই জাতীয় খাবার বারবার খেতে চায় না। এক্ষেত্রে খাবারে বৈচিত্র্য আনতে হবে। খাবার যতটুকু সম্ভব আকর্ষণীয় করে শিশুর সামনে উপস্থাপন করতে হবে। কখনই টিভি দেখতে দেখতে কিংবা গেইম খেলতে খেলতে খাওয়ানো ঠিক নয়। তবে শিশুকে ছড়া বলে, গল্প বলে, ছবি এঁকে কালারফুল ছবির বই পড়িয়ে খাওয়ানো যেতে পারে। পরিবারে সবার সাথে বসিয়ে শিশুকে খাওয়াতে হবে। সবার মতো শিশুটির জন্যেও আলাদা প্লেট-গ্লাস দিতে হবে, এতে শিশুরা আনন্দিত হয়। তাতে সবার সঙ্গে তার খাওয়াটাও সে উপভোগ করে।